Takáč, Richard, minister pôdohospodárstva a rozvoja vidieka SR (2023-11-23):
108. Ďakujem veľmi pekne. Vážený pán predsedajúci, ctení ministri, vážené pani poslankyne, poslanci, dovoľte aj mne, aby som vystúpil v rozprave pri opozičnom predložení vyslovenia nedôvery ministrovi vnútra pánovi Šutajovi Eštokovi. Osobne úprimne poviem, že ja som čakal, že ako minister pôdohospodárstva tu v tomto pléne budem v tomto volebnom období prvýkrát vystupovať pri úplne inej príležitosti. Nie pri odvolávaní ministra vnútra hlavne na základe toho, keď som si prečítal ten materiál celý, ktorý je dôvodom odvolávania, je úplne zavádzajúci, klamlivý a vymyslený. A ja som skôr očakával, že tu budem vystupovať a budem ctenému auditóriu hovoriť o tom, ako nastaviť napríklad procesy na to, aby sme mali nižšie ceny potravín, ako zastabilizovať Slovenský pozemkový fond a ako riešiť množstvo iných problémov, ktoré, bohužiaľ, za predchádzajúceho vedenia za tri a pol roka niektorí predstavitelia vtedajšej vládnej koalície, ktorí sedia aj tu, hlavne predstavitelia Oľana a SaS, totálne rozvrátili jednak verejný stav verejných financií, ale, samozrejme, aj jednotlivé ministerstvá nehovoriac o ministerstve pôdohospodárstva. Ja osobne si myslím a hovoril som to aj v minulosti viackrát ešte pred parlamentnými voľbami, že bude úlohou novej vlády, aby rozviazala ruky polícii, ktorej tieto ruky zviazala vláda Igora Matoviča a Eduarda Hegera na čele spolu s ministrom Mikulcom a ďalšími a tu chcem poďakovať pánovi ministrovi vnútra, ktorý tieto ruky polícii rozviazal. A myslím si, že viacerí kolegovia predo mnou povedali, čo všetko sa dialo a myslím si, že si treba veľa vecí pripomenúť. Ja keď som tu sedel pred chvíľkou a videl som zase opätovne, keď pán premiér hovoril o pánovi Krivočenkovi jednak ako zahynul v nemocnici, kde mu nebola poskytnutá pľúcna ventilácia, videl som vtedajšiu alebo terajšiu poslankyňu a vtedajšiu bývalú pani ministerku Kolíkovú, ktorá sa pri tom úplne excelentne, ako to ona vždy dokáže, usmievala. Možnože tým kolegom, ktorí ju nevidia, lebo sedí v prvej rade, by som dal to, že by ste ju mohli vidieť, ako sa usmieva pri tom, ako pán Krivočenko zomrel. Ale ja viem, kde bol umiestnený. Bol umiestnený v Trenčianskom kraji a môžem vám garantovať, že minimálne Trenčiansky samosprávny kraj v nemocnici na Myjave má niekoľko voľných pľúcnych ventilácií. Čiže keby z Trenčína zavolali, tak tú pľúcnu ventiláciu mohli mať v momente hneď doručenú a mohli zachrániť život pánovi Krivočenkovi a nehovoriac ešte o tom, keď som mal možnosť vidieť a vypočuť a to by som vám dal vžiť sa do kože syna pána Lučanského, ktorý za záhadných okolností zahynul vo väzbe, dámy a páni. A toto sú presne tie praktiky, na ktoré vy ste teraz naskočili tým, že ste podpísali totálny pamflet z hľadiska predloženia na návrh na odvolanie ministra vnútra. A ja vám poviem jeden príbeh, ktorý sa dotýka aj ministerstva pôdohospodárstva, aby ste mali predstavu, ako tá partia tzv. tých čurillovcov fungovala. A nepôjdem veľmi ďaleko dozadu. Za vlády, úradníckej vlády pani prezidentky Čaputovej, určite ju všetci dobre, hlavne v Progresívnom Slovensku, poznáte, lebo bola to podpredsedníčka vašej politickej strany, tak táto partia čurillovcov-policajtov spravila ranný zásah, na základe ich vydania spravila ranný zásah na vtedajšieho, nie nášho, ale vtedajšieho šéfa Pôdohospodárskej platobnej agentúry. Na ďalších zamestnancov ministerstva vnútra, bolo to za ministrovania pána Bíreša, ktorý bol ministrom úradníckej vlády. A zásah týchto čurillovcov spôsobil to, že ráno vykopávali dvere napríklad šéfovi PPA-čky, ktorý má, ráno, 4 deti, do tejto chvíle sa psychicky ráno v totálnom, katastrofálnom stave zobúdzajú a viete, čo stalo po tých všetkých zásahoch a tom všetkom? Stalo sa to, že nedostal ani jeden z tých ľudí žiadne obvinenie. A ja vám poviem príbeh, ako to celé vzniklo. Jedna pani, ktorá v minulosti pôsobila na Pôdohospodárskej platobnej agentúre si cez pána Matoviča spolu s pánom Mikulcom robila stretnutia a deň pred tým zásahom na týchto ľudí zverejnila na sociálnej sieti, že počkajte, už sa to rieši. A na druhý deň títo ľudia boli zobratí. A títo ľudia nie sú vôbec obvinení, nič sa tam nestalo. A do tejto chvíle znášajú následky ich deti, ich rodiny, ktorým ráno o piatej vykopávali dvere. A potom sa priznali a sme sa dozvedeli informácie, že tá pani sa stretávala s pánom Matovičom, s pánom Mikulcom na rôznych miestach a riešili veci. A to je len jeden príbeh. A viete, ako ten príbeh pokračoval? Logicky, úplne opodstatnene sa pán Bíreš dotazoval vtedajšieho pána ministra vnútra, pána Šimka, že čo sa to udialo. Zobrali ste mi kľúčového človeka, ktorý spadá pod ministerstvo, šéfa Pôdohospodárskej platobnej agentúry. A to, že normálnym spôsobom sa minister pôdohospodárstva pýtal pána ministra Šimka, tak viete, čo spravila pani prezidentka Čaputová? Odvolala pána Šimka, aby sa postavila na stranu tých čurillovcov. Takže zbavovať sa zo strany Progresívneho Slovenska nejakej zodpovednosti nie je vôbec na mieste, lebo pani prezidentka Čaputová nesie plnú zodpovednosť za ten stav, kde sa nachádzame a čo sa tu všetko dialo. Dámy a páni, ja keď som mal možnosť vypočuť si pána Jakaba, ak sa mýlim, tak pardon, ale bolo to o Úrade vlády, ktorý tu začal niečo rozprávať o nejakých autách a neviem čo všetko. Však to sú autá na úrade vlády, ktoré má pán premiér. Ale potom hneď sa mi vynorilo to všetko, že keď som mal možnosť si na jednotlivých ministerstvách pozrieť tých v OĽANO, tých, tých úplne exkluzívnych a transparentných ľudí, ktorí napríklad ich dvorný právnik Miškovič na jednotlivých ministerstvách, ministerstvo pôdohospodárstva, ministerstvo životného prostredia, Úrad vlády, Slovenský pozemkový fond, milióny, milióny vyúčtované na faktúrach za právne služby. Všetko fikcia. Len na Slovenskom pozemkovom fonde to boli vyše miliónové faktúry. Viete si to všetko predstaviť? A toto je všetko úžasné a fantastické a transparentné. A keď som videl a teraz prebieha aj trestné konanie a už tam aj začalo, už tam boli aj ľudia obvinení vo veci toho, že napríklad tí transparentní oľaňáci si zamestnávali rôznych dohodárov. Len na Slovenskom pozemkovom fonde bolo vyše 100 ľudí na dohody zamestnaných, ktorí reálne nič nerobili, fiktívne sa im fakturovali 4-, 5-tisíc euro mesačne za to, že boli len spriaznené osoby predstaviteľov z Oľana. A toto je to transparentné OĽANO, ktoré spolu s vami podpísalo nezmyselný návrh na odvolanie ministra vnútra, ktorý, chvalabohu, si začal robiť svoju robotu a rozviazal tej polícii ruky. A prejdem k tým veciam, ktoré sčasti aj vyčítate a hovoríte o tom, že o tých čurillovcoch, no ja si myslím, že keby každý z vás, ako aj tí, čo ste tu právnici, ste si pozreli to paragrafové znenie, si myslím, že pán minister spravil správne. Ľudia, ktorí majú vznesené obvinenie, tak, samozrejme, že povinnosťou je ich odložiť mimo služby. Nie, bohužiaľ, samozrejme, v rokoch 2021 za vlády Oľana sa toto nedialo, lebo im to, samozrejme, všetko vyhovovalo. Za tých čias predchádzajúcej vlády ľudia, ktorí boli trestne stíhaní, boli paradoxne povyšovaní, mali vyššie platy, vyššie funkcie a v zásade sa im ďakovalo za to všetko. Ďakovalo sa im za tú špinavú robotu a tie nekalé činnosti, ktoré robili, ktoré sme sa dozvedeli zo všetkých tých nahrávok, kde sa snažili tých všelijakých kajúcnikov nastaviť, aby svedčili proti rôznym ľuďom. Ja by som chcel pánovi ministrovi práveže poďakovať a to som očakával od vás, že mu poďakujete, že napríklad vyriešil imigráciu. Však si zoberte ten krok, ktorý zrealizoval, krútite hlavami, ale akože tie fakty sú nespochybniteľné. V roku 2023 v októbri bolo nelegálnych migrantov 2 076, v novembri ich bolo 3 370. Ale poviem vám, iné číslo z roku 2023. Október ešte za predchádzajúcej vlády vyše 6 800 nelegálnych migrantov a k 19. 11., novembru, 34. A viete, čo to spôsobilo? Spôsobilo to to, že sa spravili také manévre na hraniciach, aké sa spravili. Treba pánovi ministrovi práveže poďakovať. Ale ja viem, že vy sa na tom usmievate a vám to nevyhovuje, lebo vy ste to aj politicky pred voľbami rozprávali. Progresívne Slovensko proste chcelo s otvorenou náručou tu tých nelegálnych migrantov vítať. Je to váš názor, je to v poriadku, však občania Slovenskej republiky vo voľbách rozhodli, že chcú vládu, ktorá tu nebude vítať nelegálnych migrantov a zamedzí tomu, aby sa dostali na Slovensko, aby tu narúšali normálny bežný život občanov, aby proste vytvárali to, čo sa dialo na južnom Slovensku. Však ja som osobne sa zúčastnil aj vo Veľkom Krtíši v tej hale, kde boli tou predchádzajúcou vládou umiestnení a 5 dní sa nikto o nich nestaral. Boli tam v katastrofálnych podmienkach. Všetci boli v poriadku, nič sa nestalo. Takže treba pánovi ministrovi poďakovať a, samozrejme, mu treba poďakovať aj za vyriešenie a riešenie situácie kolo na hraniciach. Riešenie situácie v rámci zemetrasenia. Ja ako keby som to teraz videl, vtedajší ešte bývalý premiér pán Ódor, ktorý hovorí, my nemôžme tým ľuďom na tom východe pomôcť s tým zemetrasením, to sa nedá. No a prišla nová vláda, už to vyriešila. Dostali aj finančné prostriedky, nastavili sa veci. Jednak z ministerstva sociálnych vecí a rodiny a jednak z programu, kde vedia zatepľovať a riešiť rekonštrukcie týchto domov, čiže tu vidíte tú odbornosť a profesionalitu. Za predchádzajúcej úradníckej vlády sa to nedalo a teraz sa to dá. Čiže pánovi ministrovi práveže treba poďakovať. Samozrejme, pevne verím, že bude pán minister pokračovať v procesoch, ktoré nastavil a hlavne všetky procesy sú transparentné, sú právne a tak ako povedal aj predseda vlády Slovenskej republiky Robert Fico, tak by som chcel aj ja odkázať a povedať pánovi ministrovi, že má plnú podporu, myslím si, že môžem povedať všetkých koaličných poslancov Národnej rady, aj všetkých ministrov dôveru maximálnej vlády a práveže mu držíme palce na to, aby ďalej pokračoval v týchto nastavených transparentných zákonných procesoch. Ďakujem veľmi pekne. (Potlesk.)